Priekšlikums Eiropas Parlamenta un Padomes lēmums, ar kuru groza Lēmumu 1904/2006/EK, ar ko laikposmam no 2007. līdz 2013. gadam izveido programmu „Eiropa pilsoņiem”, lai sekmētu aktīvu Eiropas pilsonību /* COM/2008/0059 galīgā redakcija - COD 2008/0029 */





[pic] | EIROPAS KOPIENU KOMISIJA | Briselē, 7.2.2008 COM(2008) 59 galīgā redakcija 2008/0029 (COD) Priekšlikums EIROPAS PARLAMENTA UN PADOMES LĒMUMS, ar kuru groza Lēmumu 1904/2006/EK, ar ko laikposmam no 2007. līdz 2013. gadam izveido programmu „Eiropa pilsoņiem”, lai sekmētu aktīvu Eiropas pilsonību (iesniegusi Komisija) PASKAIDROJUMA RAKSTS 1. Eiropas Parlaments un Padome 2006. gada 12. decembrī pieņēma Lēmumu Nr. 1904/2006/EK, ar ko laikposmam no 2007. līdz 2013. gadam izveido programmu „Eiropa pilsoņiem”. Šīs programmas mērķis ir atbalstīt dažādus pasākumus un struktūras, lai veicinātu aktīvu Eiropas pilsonību, jo īpaši pilsoņu un pilsoniskās sabiedrības organizāciju piedalīšanos Eiropas integrācijas procesā. 2. Šo mērķu sasniegšanai programmā paredzētas četras darbības, kas sadalītas dažādos pasākumos. Projektu iesniedzējiem, kuri vēlas saņemt dotācijas, ir jāpiedalās konkursā, pēc kura Komisija lemj par pieteikumu atlasi, lai piešķirtu dotācijas; tā kā šīs dotācijas ir paredzētas programmas īstenošanas pasākumiem, tām ir jāpiemēro īpaša procedūra starpiestāžu līmenī. 3. Saskaņā ar Eiropas Kopienas līguma 202. pantā noteikto procedūru dokumentos, kurus Padome pieņem, tā piešķir Komisijai pilnvaras Padomes pieņemto tiesību normu ieviešanai, un tā var noteikt īpašu procedūras kārtību šo pilnvaru īstenošanai. 4. Šo kārtību apzīmē ar terminu „komitoloģija”. Pirms Komisija pieņem ar pamataktu noteiktos īstenošanas pasākumus par tiem ir obligāti jākonsultējas ar komiteju. Šīs komitejas sastāvā ir tikai dalībvalstu pārstāvji. Komitejas priekšsēdētājs ir Komisijas pārstāvis. 5. Ir dažādi procedūru veidi, lai konsultētos ar komiteju. Tie ir noteikti Padomes Lēmumā Nr. 1999/468/EK, ar ko nosaka Komisijai piešķirto ieviešanas pilnvaru īstenošanas kārtību, kurā grozījumi izdarīti ar Padomes Lēmumu Nr. 2006/512/EK. Pamatakts, kurš nosaka Komisijai piešķirtās īstenošanas pilnvaras, var paredzēt šo dažādo procedūru piemērošanu, ieviešot īstenošanas pasākumus. 6. Komitoloģijas lēmums nodrošina arī Eiropas Parlamentam pārbaudes tiesības attiecībā uz tādu tiesību aktu īstenošanu, kas pieņemti ar koplēmuma procedūru. Šīs pārbaudes tiesības ļauj Eiropas Parlamentam izvirzīt iespējamus iebildumus Komisijas plānotajiem pasākumiem, ja tas uzskata, ka to darbības joma pārsniegs pamatakta piemērošanas jomu, kas tādējādi varētu skart Parlamenta koplēmuma tiesības. 7. Eiropas Parlamentam ir viens mēnesis laika, lai izskatītu pasākuma projektu pirms Komisija pieņem oficiālu lēmumu. Šis termiņš sākas no dienas, kad Eiropas Parlaments saņem īstenošanas pasākuma galīgo projektu, par kuru komiteja ir sniegusi oficiālu atzinumu. 8. Lēmumā Nr. 1904/2004/EK, ar ko izveido programmu „Eiropa pilsoņiem”, paredzēts, ka saskaņā ar komitoloģijas lēmumā paredzētajām procedūrām Komisija nosaka visus vajadzīgos pasākumus programmas īstenošanai. 9. Programmas apspriešanas laikā likumdevējs bija skaidri noteicis tos atlases lēmumus, kuri jāiesniedz komitejas izskatīšanai. Vadības procedūra, kas noteikta Komitoloģijas lēmuma 4. un 7. pantā, bija jāpiemēro attiecībā uz lielām dotācijām, proti, attiecībā uz visām darbības dotācijām, kā arī daudzgadīgajiem sadraudzības līgumiem un plašas ievērības pasākumiem. Pārējiem atlases lēmumiem komitoloģijas procedūru nevajadzēja piemērot. Šajā gadījumā Komisija apņēmās bez kavēšanās informēt programmas komiteju, kā arī Eiropas Parlamentu par visiem atlases lēmumiem, kuriem vadības procedūra netiek piemērota. Par šo nolīgumu Komisija sniedza paziņojumu Eiropas Parlamentam un Padomei. 10. .Šā nolīguma pamatā bija tādas programmas darbības, par kurām pārsvarā piešķir neliela apmēra dotācijas daudziem saņēmējiem, jo komitoloģijas procedūra šādos gadījumos varētu sniegt tikai nelielu pievienoto vērtību, turklāt tā nesamērīgi palielinātu programmas pārvaldes izmaksas. Tādējādi šis nolīgums pamatojās uz iestāžu savstarpēju vienošanos, lai vienkāršotu procedūras un saīsinātu lēmumu pieņemšanas laiku par labu potenciālajiem saņēmējiem. 11. Lai gan Lēmuma Nr. 1904/2006/EK redakcijā ir pareizi ietverta likumdevēja vēlme attiecībā uz atlases lēmumu iesniegšanu vadības komitejai, likumdevēja mērķi minētajā lēmumā ir transponēti neprecīzi, nosakot, ka visiem pārējiem pasākumiem, tostarp atlases lēmumiem, jāpiemēro Komitoloģijas lēmuma 3. un 7. punktā paredzētā konsultatīvā procedūra, un nevis to, ka Komisijai nekavējoties jāinformē programmas komiteja un Eiropas Parlaments. 12. Tādējādi konsultēšanās ar programmas komiteju notiek saskaņā ar vadības procedūru pieteikumu atlasei, kuri ir skaidri noteikti Lēmuma Nr. 1904/2006/EK 8. panta 2. punktā, proti, attiecībā uz visām darbības dotācijām, kā arī daudzgadīgiem sadraudzības līgumiem un plašas ievērības pasākumiem. Turpretī tā paša lēmuma 8. panta 3. punktā paredzēts, ka visi pārējie atlases lēmumi tiek veikti saskaņā ar konsultatīvo procedūru. 13. Šā Lēmuma Nr. 1904/2006/EK redakcija rada nopietnas grūtības programmā paredzēto darbību un pasākumu īstenošanā. 14. Tā kā atlases lēmumiem piemēro konsultatīvo procedūru, termiņš, kas vajadzīgs to pieņemšanai, pagarinās par diviem līdz trim mēnešiem. Tādējādi kandidātiem ir jāgaida ilgāk, lai saņemtu lēmumu par saviem priekšlikumiem. Bet attiecīgie projekti parasti jāuzsāk īsā laikā, lai varētu palielināt katru gadu izsludināto priekšlikumu iesniegšanas uzaicinājumu skaitu. Tāpēc šo papildu termiņu dēļ var rasties kavēšanās dotāciju piešķiršanā, un tas var apdraudēt daudzu projektu pastāvēšanu. Turklāt šie termiņu ierobežojumi neatbilst vienkāršības un tuvuma principam programmas īstenošanā un tāpēc tiem ir tieša ietekme uz tās efektivitāti. 15. Ir izstrādāti pagaidu risinājumi, lai saīsinātu termiņus, kas raksturīgi sistemātiskām konsultācijām ar komiteju un no tām izrietošajām pārbaudes tiesībām. Programmas komiteja piekrita grozīt tās iekšējo reglamentu, lai saīsinātu konsultāciju termiņus attiecībā uz atlases lēmumiem, kas iesniegti saskaņā ar konsultatīvo procedūru. Turpmāk komiteja izmantos rakstisko procedūru, un tai būs piecu dienu laikā jāsniedz atzinums par iesniegtajiem atlases lēmumiem. Vienlaikus ar šo risinājumu Eiropas Parlaments piekrita izmantot pagaidu kārtību, kuras rezultātā tika saīsināti pārbaudes tiesību termiņi iepriekšējā vasaras periodā, saīsinot tos no viena mēneša līdz piecām dienām. 16. Šie īpašie noteikumi un pagaidu risinājumi ļāva atrisināt vissteidzamākās problēmas, tomēr prakse rāda, ka ir svarīgi ieviest pastāvīgu risinājumu, lai garantētu, ka programmu saņēmējiem paredzētās dotācijas tiek piešķirtas laicīgi. 17. Lai pilnībā atrisinātu problēmu, ko rada konsultāciju procedūras piemērošana atlases lēmumiem, būs vajadzīgi tehniski grozījumi Lēmumā Nr. 1904/2006/EK. Pašreizējo konsultatīvo procedūru atcels un, pamatojoties uz Komisijas paziņojumu, to aizstās ar Komisijas nekavējoties sniegtu informāciju programmas komitejai un Eiropas Parlamentam par tās pieņemtajiem atlases lēmumiem. 18. Tādējādi, atgriežoties pie sākotnējās likumdevēja ieceres, kas tika izteikta programmas „Eiropa pilsoņiem” apspriešanas laikā, priekšlikums grozīt pamataktu ļaus par diviem vai trijiem mēnešiem saīsināt dotāciju piešķiršanas termiņus, kas, savukārt, ļaus nodrošināt programmā paredzēto darbību un pasākumu efektīvu īstenošanu. Programmas komiteju un Eiropas Parlamentu nekavējoties informēs par atlases lēmumiem. Visbeidzot šie grozījumi veicinās procedūru vienkāršošanas un proporcionalitātes principa ievērošanu, padarot tās ātrākas un efektīvākas dotāciju saņēmējiem. 19. Trijos citos Eiropas Parlamenta un Padomes pieņemtajos lēmumos, ar kuriem izveido programmas izglītības, jaunatnes un kultūras jomā, ir ietveri līdzīgi noteikumi attiecībā uz vadības un konsultatīvās procedūras piemērošanu atlases lēmumiem, un tajos sastopamas tās pašas atlases lēmumu īstenošanas problēmas. Kopā ar šo priekšlikumu grozījumiem ir paredzēts līdzīgi pārskatīt minētos pamataktus. 2008/0029 (COD) Priekšlikums EIROPAS PARLAMENTA UN PADOMES LĒMUMS, ar kuru groza Lēmumu 1904/2006/EK, ar ko laikposmam no 2007. līdz 2013. gadam izveido programmu „Eiropa pilsoņiem”, lai sekmētu aktīvu Eiropas pilsonību EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 151. un 308. pantu, ņemot vērā Komisijas priekšlikumu[1], ņemot vērā Eiropas Ekonomikas un sociālo lietu komitejas atzinumu[2], ņemot vērā Reģionu komitejas atzinumu[3], rīkojoties saskaņā ar Līguma 251. pantā noteikto procedūru[4], tā kā: (1) Ar Eiropas Parlamenta un Padomes Lēmumu Nr. 1904/2006/EK[5] laikposmam no 2007. līdz 2013. gadam izveidoja programmu „Eiropa pilsoņiem”. (2) Lēmuma Nr. 1904/2006/EK 8. panta 3. punktā paredzēts, ka pasākumus, kas nepieciešami šīs programmas īstenošanai, izņemot 2. punktā uzskaitītos, pieņem saskaņā ar minētā lēmuma 9. panta 3. punktā izklāstīto procedūru, proti, saskaņā ar konsultatīvo procedūru, kas paredzēta Padomes Lēmumā Nr. 1999/468/EK, ar ko nosaka Komisijai piešķirto ieviešanas pilnvaru īstenošanas kārtību[6]. (3) Šajā Lēmuma 1904/2006/EK redakcijā jo īpaši noteikts, ka atlases lēmumiem, kas nav minēti 8. panta 2. punktā, piemēro konsultatīvo procedūru un Eiropas Parlamenta pārbaudes tiesības. (4) Šie atlases lēmumi galvenokārt attiecas uz dotācijām, kurās nav iesaistītas lielas summas un kurām nav vajadzīgi politiski jūtīgi lēmumi. (5) Šāda procedūras kārtība par diviem līdz trijiem mēnešiem pagarina dotāciju piešķiršanas termiņus kandidātiem. Tā rada daudzus kavējumus piešķīrumu saņēmējiem, tā ir nesamērīgi liels slogs programmas pārvaldībā un, ņemot vērā piešķirto dotāciju veidu, tai nav pievienotās vērtības. (6) Tāpēc ir attiecīgi jāgroza Lēmums 1904/2006/EK, lai nodrošinātu ātrāku un efektīvāku atlases lēmumu īstenošanu, IR NOLĒMUŠI ŠĀDI. 1. pants Lēmuma 1904/2006/EK 8. pantam pievieno šādu 2.a punktu: „2.a. Ja saskaņā ar šo lēmumu Komisija pieņem lēmumus par dotāciju piešķiršanu, izņemot lēmumus attiecībā uz 2. punktā uzskaitītajiem pasākumiem, tā minētos lēmumus pieņem bez komitejas līdzdalības.” 2. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī . Briselē, […] Eiropas Parlamenta vārdā — Padomes vārdā — priekšsēdētājs priekšsēdētājs [1] OV C [..], [..], [..]. lpp. [2] OV C [..], [..], [..]. lpp. [3] OV C [..], [..], [..]. lpp. [4] OV C [..], [..], [..]. lpp. [5] OV L 378, 27.12.2006., 32.lpp. Labotā redakcija OV L 160, 21.6.2007., 36. lpp. [6] OV L 184, 17.7.1999., 23. lpp. Lēmumā grozījumi izdarīti ar Lēmumu 2006/512/EK (OV L 200, 22.7.2006., 11. lpp.).